ബംഗളൂരുവില് ലഹരിപ്പാര്ട്ടി: നാല് മലയാളി യുവതികള് ഉള്പ്പെടെ അറസ്റ്റില് ബംഗളൂരു: ബംഗളൂരു അനേക്കലിലെ സ്വകാര്യ റിസോര്ട്ടില് ജംഗിള് സഫാരിയുടെ മറവില് ലഹരിപ്പാര്ട്ടി നടത്തിയ കേസില് നാലു മലയാളി സ്ത്രീകള് ഉള്പ്പെടെ 28 പേരെ ബംഗളൂരു പൊലീസ് അറസ്റ്റ് ചെയ്തു. റഷ്യയില് നിന്നുള്ള മോഡലുകളെയെത്തിച്ച് നടത്തിയ ഡി.ജെ പാര്ട്ടിയില് നിരോധിക്കപ്പെട്ട ലഹരിമരുന്നുകള് ഉപയോഗിച്ചതായി പൊലീസ് നടത്തിയ പരിശോധനയില് കണ്ടെത്തി. ബംഗളൂരുവിലെ ഐ.ടി ജീവനക്കാരും കോളേജ് വിദ്യാര്ത്ഥികളുമാണ് പിടിയിലായ മലയാളികള്. മൂന്ന് ആഫ്രിക്കന് സ്വദേശികളും അറസ്റ്റിലായവരില് ഉള്പ്പെടുന്നു. ഇന്ത്യയിലെ വിവിധ സംസ്ഥാനങ്ങളില് നിന്നുള്ളവര് പാര്ട്ടിയില് പങ്കെടുത്തിരുന്നു. ഇവരിലേറെയും വിദ്യാര്ത്ഥികളാണ്. ഇവരെല്ലാവരും ലഹരിമരുന്ന് ഉപയോഗിച്ചിരുന്നതായി പരിശോധനയില് വ്യക്തമായി. കര്ഫ്യൂവും കൊവിഡ് നിയന്ത്രണങ്ങളും ശക്തമായി നിലനില്ക്കുന്ന കര്ണാടകയില് നിയന്ത്രണങ്ങള് ലംഘിച്ചാണ് പാര്ട്ടി സംഘടിപ്പിച്ചത്. വലിയ അളവില് നിരോധിത ലഹരി മരുന്നുകളും റിസോര്ട്ടില് നിന്ന് കണ്ടെടുത്തു. 14 ബൈക്കുകള്, ഏഴ് കാറുകള് എന്നിവയും പിടിച്ചെടുത്തു. ജെ.ഡി.എസ് നേതാവ് ശ്രീനിവാസിന്റെ ഉടമസ്ഥതയിലുള്ളതാണ് റിസോര്ട്ട്.